

APSTIPRINĀTS

ar akciju sabiedrības „Pasažieru vilciens”

padomes 2025. gada 19.augusta

lēmumu Nr. 9 (protokols nr. 14)

**Risku pārvaldības un iekšējās kontroles politika**

1. **Vispārīgie noteikumi**
2. Risku pārvaldības politikasmērķis ir noteikt vienotus risku pārvaldības un iekšējās kontroles vides pamatprincipus, lai savlaicīgi identificētu būtiskākos akciju sabiedrību “Pasažieru vilciens” darbību negatīvi ietekmējošos faktorus.
3. Politikā lietoto terminu skaidrojums:
   1. **Atbilstības riski**– riski, kas saistīti ar ārējo apstākļu ietekmi, ietver juridisko un ar dokumentāciju saistīto risku, kā arī, ja neievēro vai pārkāpj atbilstību likumiem, noteikumiem un standartiem.
   2. **Darbības riski** – riski, kas saistīti ar darbinieku kļūdām, prasībām neatbilstošu vai nepilnīgu iekšējo procesu norisi, informācijas sistēmām, projektiem, ietekmi uz vidi, darba vidi un ārējo apdraudējumu.
   3. **Finanšu riski** – riski, kas saistīti ar nepietiekamu finanšu resursu pieejamību - tirgus risks (cenas, procentu likmju un valūtas risks), kredītrisks un likviditātes risks.
   4. **Iekšējās kontroles sistēma** – risku vadības, kontroles un pārvaldības pasākumu kopums, kura uzdevums ir nodrošināt Sabiedrības mērķu sasniegšanu, efektīvu darbību, aktīvu aizsardzību, pārskatu ticamību, darbības atbilstību tiesību aktiem.
   5. **Ilgtspējas riski** – riski, kas specifiski saistīti ar Sabiedrības ilgtspējas mērķu sasniegšanu - vides, sociālajos (ar darbiniekiem, klientiem un sabiedrību kopumā saistītajiem) un korporatīvās pārvaldības apsektos.
   6. **Krāpšanas un korupcijas riski** – riski, kad lēmumi var tikt pieņemti savu vai citas personas interešu labā, nepienākošos labumu gūšana, nodarot kaitējumu Sabiedrībai.
   7. **Politika** – šī AS "Pasažieru vilciens" Risku pārvaldības politika.
   8. **Riska apetīte** – riska apjoms un risku veids, kādu Sabiedrība ir gatava uzņemties, lai sasniegtu stratēģijā noteiktos mērķus.
   9. **Risks** – iespējams notikums, kas var negatīvi ietekmēt Sabiedrības spēju nodrošināt pakalpojumu sniegšanu vai sasniegt noteiktos komercdarbības mērķus un efektīvi īstenot stratēģiju.
   10. **Risku pārvaldības sistēma** – Sabiedrības izmantotās prakses, rīku un metožu kombinācija, lai identificētu, analizētu, novērtētu, mazinātu un pārvaldītu riskus.
   11. **Risku vadība** – esošo un iespējamo risku, to attīstības scenāriju identificēšana, risku cēloņu, ietekmes un iestāšanās varbūtības analīze, risku kontroļu identificēšana, risku novērtēšana pirms un pēc esošajām risku kontrolēm, papildus risku mazinošo pasākumu atlikušā riska mazināšanai apzināšana, izvērtēšana un ieviešana, ja tas nepieciešams, kā arī risku pārraudzība un ziņošana.
   12. **Sabiedrība** – akciju sabiedrība “Pasažieru vilciens”.
   13. **Satiksmes drošības riski** – riski, kas saistīti ar tehniskām, tehnoloģiskām vai organizatoriskām izmaiņām, kuras varētu ietekmēt ekspluatācijas vai tehniskās apkopes procesus.
   14. **Stratēģiskie riski** – riski, kas saistīti ar stratēģisko mērķu noteikšanu un īstenošanu, tajā skaitā, saistīti ar lēmumu pieņemšanu par attīstību, Sabiedrības biznesa modeli, ilgtspēju, inovāciju ieviešanu, atbildības deleģēšanu un investīciju projektu īstenošanu.
4. Politikas principi attiecināmi arī uz tām Sabiedrības darbības jomām, kur prasības attiecībā uz iekšējo kontroles sistēmu noteiktas ar ārējo vai specifisku iekšējo regulējumu.
5. Politikā noteiktie principi ir saistoši visiem Sabiedrības darbiniekiem, valdei un padomei.
6. Risku vadītājs atbild par šīs Politikas uzturēšanu, un pēc nepieciešamības to pārskata, bet ne retāk kā reizi trijos gados, lai nodrošinātu atbilstību aktuālajai Sabiedrības vidēja termiņa darbības stratēģijai, ārējiem un iekšējiem normatīvajiem aktiem, kā arī novērstu identificētos procesa trūkumus.
7. **Risku pārvaldības un iekšējās kontroles pamatprincipi**
8. Politikā noteiktie principi atbilst starptautiskajai risku pārvaldības labākajai praksei un Latvijas Republikā saistošajiem tiesību aktiem.
9. Politika nosaka vispārējos risku pārvaldības sistēmas pamatelementus un principus, to mijiedarbību un integrāciju Sabiedrības procesos.
10. Sabiedrība, īstenojot politiku, ievēro šādus kopējos pamatprincipus:
    1. Atbildība – augsti standarti un atbildība visos ar risku pārvaldību, iekšējās kontroles vides un atbilstības noteikšanu saistītajos jautājumos;
    2. Uzraudzība – nepārtraukta iekšējās kontroles, risku vadības un atbilstības sistēmu pārraudzība;
    3. Kompetence – apvienot uz rezultātu orientētus darbiniekus ar atbilstošām zināšanām, prasmēm un darba pieredzi.
11. Precīzu risku vadības procesu norisi, kā arī pienākumu un atbildību sadalījumu risku pārvaldības pasākumu ietvaros nosaka Sabiedrības risku pārvaldīšanas noteikumi, izmantotās metodikas un citi Sabiedrības normatīvie dokumenti.
12. Risku pārvaldība Sabiedrībā ir neatņemama ikdienas vadības procesu, darbības aktivitāšu, funkciju un citu procesu sastāvdaļa, kas ir saistoša visos Sabiedrības pārvaldības līmeņos.
13. Sabiedrība izmanto piesardzīgas risku vadības metodes, balsta risku vadību uz trim aizsardzības līnijām, efektīvu darbības struktūru, skaidriem mērķiem un vadlīnijām, kas ir atbilstošas Sabiedrības darbības veidiem un kuru mērķis ir nodrošināt efektīvu kopējā riska samazināšanu.
14. Sabiedrība ievēro šādus risku pārvaldības principus:
    1. risku pārvaldība ir integrēta gan stratēģijas izstrādes un ieviešanas procesos, gan ikdienas operatīvajā darbībā;
    2. risku pārvaldības sistēma un process ir saskaņoti ar Sabiedrības vajadzībām un risku specifiku;
    3. risku pārvaldība reaģē atbilstoši un savlaicīgi uz ārējām/ iekšējām izmaiņām un notikumiem;
    4. risku pārvaldībā tiek izmantota vēsturiskā, aktuālā, kā arī sagaidāmā nākotnes informācija;
    5. notiek regulāra un sistemātiska darbinieku izglītošana un informācijas sniegšana, un izskaidrošana, veicinot sapratni par risku un tā pārvaldīšanu;
    6. Risku pārvaldības sistēma tiek pastāvīgi pilnveidota saskaņā ar labākās prakses principiem un pieredzi;
    7. atbildību par risku pārvaldību nosaka dažādos Sabiedrības vadības līmeņos, precīzi nosakot pienākumus, ar mērķi panākt efektīvu Sabiedrības risku pārvaldību;
    8. risku pārvaldībai svarīga, objektīva un pietiekama informācija tiek laikus nodota tiem darbiniekiem, kuriem tas nepieciešams;
    9. neiecietība attiecībā uz krāpšanu un korupciju.
15. Sabiedrība, atbilstoši savai darbībai un attīstības stratēģijai, nosaka pieņemamā riska līmeni un atbilstošu riska pārvaldību, tai skaitā, riska mazināšanas pasākumus, un nodrošina savlaicīgu informācijas plūsmu, kas ļauj pieņemt izsvērtus lēmumus.
16. Sabiedrības Iekšējās kontroles darbības pamatprincipi:
    1. efektīva, lietderīga un ekonomiska darbība atbilstoši kompetencei, izvirzītajiem mērķiem, uzdevumiem un pieejamajiem resursiem;
    2. iespējamo korupcijas un interešu konflikta izveidošanās risku novēršana;
    3. mantas un finanšu līdzekļu izšķērdēšanas, neefektīvas un nelietderīgas izmantošanas novēršana;
    4. pieļauto kļūdu savlaicīga identificēšana un novēršana un nepieciešamo uzlabojumu veikšana;
    5. savlaicīgas un ticamas finanšu, vadības informācijas iegūšana un aizsardzība pret informācijas neatļautu izpaušanu.
17. **Risku pārvaldības sistēma**
18. Risku pārvaldības lēmumu pamats ir riska apzināšanās.
19. Risku vadība Sabiedrībā balstās uz trīs aizsardzības līniju principu:
20. **Pirmā aizsardzības līnija:** primārā Risku vadība - pastāvīga risku pārvaldība uzņēmuma operacionālajā darbībā un ikdienas lēmumu pieņemšanā.
21. **Otrā aizsardzības līnija:** Risku vadības ieviešana, uzraudzība un kontrole - ietver kontroles funkciju un pārvaldības uzraudzību. Risku vadītājs atbild par integrētu risku pārvaldības sistēmas izstrādi un uzturēšanu, nodrošinot, ka visi riski ir atbilstoši uzraudzīti no pirmā līmeņa aizsardzības puses - to ikdienas darbā, gan arī lēmumu pieņemšanā, kā arī sniedz perspektīvo novērtējumu par riska profilu. Risku vadītājs sniedz atgriezenisko saiti valdei par risku pārvaldības sistēmas efektivitāti un ievērošanu no pirmā līmeņa aizsardzības puses.
22. **Trešā aizsardzības līnija**: neatkarīga pārliecības sniegšana - to nodrošina iekšējā audita funkcija, kura atbild par risku pārvaldības sistēmas elementu un uzņēmuma darbības kontroles neatkarīgu auditu. Iekšējā audita daļa regulāri pārbauda Risku pārvaldības sistēmas organizāciju un darbību un novērtē, vai Sabiedrības riski ir pietiekami pārvaldīti un vai risku novērtēšana un ziņošana par riskiem un kontrolēm ir atbilstoša un ticama, kā arī sniedz neatkarīgu un objektīvu vērtējumu valdei un padomei par risku iekšējās kontroles sistēmas struktūru un efektivitāti.
23. Padome pārrauga Risku pārvaldības sistēmas darbību un sniedz valdei ieteikumus tās pilnveidošanas iespējām.
24. Īstenojot Risku pārvaldības sistēmu, riski tiek iedalīti šādās grupās:
    1. stratēģiskie riski;
    2. satiksmes drošības riski;
    3. darbības riski;
    4. finanšu riski;
    5. atbilstības riski;
    6. ilgtspējas riski;
    7. krāpšanas un korupcijas riski.
25. Sabiedrības risku vadības process ietver šādus elementus: risku identificēšana, risku novērtēšana un lēmumu pieņemšana, risku vadīšana un kontrole, risku pārraudzīšana un ziņošana.
26. Sabiedrība neakceptē/ neuzņemas riskus, kuri pārsniedz Riska apetīti vai kuru ietekme nav aprēķināma finansiālā izteiksmē un kuri vienlaikus ir nepārvaldāmi.
27. Pieņemot lēmumu par riska ierobežošanas pasākumiem, tiek samērots iespējamo izmaksu apmērs ar iespējamiem zaudējumiem.
28. **Iekšējā kontroles sistēma**
29. Iekšējās kontroles Sabiedrībā ir daļa no integrētas risku vadības un veido pamatu efektīvai risku pārvaldībai.
30. Trīs galvenie Iekšējās kontroles sistēmas mērķi ir: darbības un procesu efektivitāte, sniegtās informācijas ticamība, kā arī darbības atbilstība normatīvajiem aktiem.
31. Lai sasniegtu iepriekš minētos mērķus gan visa uzņēmuma, gan funkciju un procesu, gan katras struktūrvienības līmenī, tiek pastāvīgi pilnveidoti Iekšējās kontroles sistēmas pamatelementi:
    1. **kontroles vide** –Sabiedrība veicina uz godprātīgiem un atklātības principiem balstītu darbību, atbilstību ētikas normām, kā arī veic nepieciešamās aktivitātes, lai novērstu krāpšanas un korupcijas riskus, kā arī nodrošinātu iekšējās kontroles vides pilnveidi. Sabiedrības organizatoriskā struktūra veidota tā, lai sekmētu mērķu sasniegšanu un uzdevumu izpildi. Visos uzņēmuma līmeņos ir noteiktas atbildīgās personas par kontroļu izveidi un veikšanu;
    2. **risku novērtēšana** – nolūkā veiksmīgāk pielāgoties mainīgajām tirgus attīstības tendencēm Sabiedrības valde ir izveidojusi un ieviesusi visaptverošu risku pārvaldības sistēmu, kas pastāvīgi tiek pilnveidota;
    3. **kontroles pasākumi** – Sabiedrībā ir ieviesti un regulāri tiek pilnveidoti kontroles pasākumi – Sabiedrības pārvaldības politikas, struktūrvienību nolikumi, darbinieku pienākumu/ atbildības deleģējums, efektīvs lēmumu pieņemšanas process. To uzdevums ir veicināt stratēģijas īstenošanu un mērķu sasniegšanu, nodrošinot atbilstību normatīvo aktu prasībām un efektīvu Sabiedrības darbību;
    4. **informācijas apmaiņa** - iekšējās informācijas aprites un kontroles sistēmas nodrošina pārbaudītu, precīzu un ticamu informāciju komunikācijai gan uzņēmuma iekšienē, gan akcionāriem, gan citām ārējām ieinteresētajām pusēm. Sabiedrības valde regulāri informē darbiniekus gan par uzņēmuma ilgtermiņa, gan īstermiņa plāniem un sasniedzamajiem rezultātiem;
    5. **uzraudzība** – Sabiedrības valde atbild par regulāru kontroļu novērtēšanu un uzlabošanu, savukārt valdes darba izpildi uzrauga padome. Iekšējā audita daļa pārbauda kontroļu darbību, novērtē to efektivitāti un atbilstību Sabiedrības izvirzīto mērķu sasniegšanai. Ārējais revidents sniedz atzinumu par finanšu pārskatu patiesumu un atbilstību. Visas pārraudzības institūcijas ir neatkarīgas savā darbībā.